
HÍD-AVATÁS 


) S nincs ellenállás e viharnak, - 
Széttörni e varázsgyürüt 

Nincsen hatalma földi karnak. - 

9 i Mire az óra egyet üt: 
Ures a híd, - csend mindenütt. 


Arany János: Híd-avatás (részlet) 





az élet drámája a zuhanás 
az élet értelme a lebegés 
vagy 
hogy mondjam 
hogy érezzétek 
a 
nehezéket? 





Szabályozhatatlan jogszabályok a jog szó ártatlanságát 
firtatják az igazság miatt, hogy még véletlenül vagy 
tévedésből se kelljen a hazugság bőrébe bújni, vagy a 
világ mégis összeomlik, mint egy ájulás. 





A kőműves kedvence a gyorsforraló volt. 

Szerette a fortyogó víz hangját hallgatni, s ettől forte 
állapotba kerülni, mint a falevelek őszi hajnalokon 
aktívan lebegve avarszőnyegeket készítve a hűlő víz 
felszínére. 

Ahogy néztem a vízforralót imádó kőműves fejét, olyan 
volt egy percre, mintha szabadkőműves lenne. 





Védeni kéne a védhetetlent 
amiben 1 bomba ketyeg 


nincs háttere már a világnak 
amelyben a lányok a fiúkkal 
kézen fogva járnak 


tartalom nélküli tartalmakat 
gondolnak ki körbe-körbe 
amikor már a pillanat sem tart örökre 


ELCSUKLÓ HANGOK CSÚSZKÁLNAK A JEGES SZÉLBEN. 





Vannak napok, 
amikor anyagtalan vagyok, 
és azt érzem, 
hogy ez a világ 
mennyire nem anyagtalan, 


hanem 
inkább 
mélységesen az anyagiasság 
poklában 
vergődik 
öntudatlan, ön-feladva, 
megfeszülve, 
egy láthatatlan hálóba felakadva. 





Megőrizni a magassághoz a hozzá illő mélységet, 
a valósághoz a természetes érzékenységet, 
a kilátáshoz a kilátástalanság élményét, 
az egyik partról felismerni a másik oldal szépségét. 





Rövidesen bezár a végtelen. 


Ezt a hírt kaptam analóg üvöltéssel mindenfelől. Még jó, hogy az 
érzékenységemből maradt valami. A bennünk lakozó lélek segít 
annak a szükségszerű felismerésében, hogy a végtelenség tudata 
nélkül mennyire hiába való halandó földi létünk elsötétülés közben. 


Ne engedjük a végtelen bezárását 
(ez maradt, amikor már semmi nem maradt) 





AMIKOR KIMARAD A MARADANDÓ ZUHATAG 


a nyolcadik zuhanás, ha hiányzik, az ember gyakran hibázik, 
sötétben van, de világit, lelkében a fényre vágyik, 


a szemének is a fény kellene, 
amennyiben, ha vak lenne 
a lelkében is fénylene 


Sokszor kiközösítenek a kiközösíthetetlenből. 
(óh gyarlóság! hogy vagy visszafelé: -gásólrayg-) 








(kérdés és sóhaj) 


Mikor fog az emberiség fölsóhajtani 
hogy, na végre figyelembe vagyunk véve... 
A kis dolgok mellett a nagy dolgok se érvényesek. 





Amikor az odaadás mozgásba jön, 
talán mozgalom lesz belőle. 





A jövőbe látás eredménye mindig titok marad, 
valamint a jövő is. 





Kedves Barátaim, Hölgyeim és Uraim, 
Tisztelt Barlanglakók! 


Híd társak, híd-avató klubtársak, közlekedők és fejben utazók, az időre 
figyelők és az órára rá se nézők, várakozók és a várakozást elutasítók, építők 
és rombolók, lazák és önmagukhoz szigorúak, akik most a hídon állnak, vagy 
a híd alatt alszanak, szavakkal vagy szavak nélkül hallgatnak, akiknek a fal 
adja a másikat, akik velünk vagy ellenünk haladnak, a lehetőségek ellenére, 
akik a topon maradnak, vagy éppen alatta, ahogy a helyzet kiadja, vagy az 
arányok, vagy a hatalmas talányok, jövevények, akik maradnak, a látnokok 
és a látomásnélküliek, az egyfejűek és a százkezűek, a belátók és a kilátók, a 
túszok és a túszejtők, atömegnyomort ünneplők, a mások és a másnaposok, 
az otthonok és az otthontalanok, az elmaradók és a soha meg nem érkezők, 
a könnyen sírók és a sírást ellenzők, a visszanézők és a mindig merően előre 
menők, a nagymenők meg az elevenen elégők, a mutatósak és az önmaga- 
mutogatók, a ráérősek és akiknek soha semmire nincs idejük, a direktek és 
a véletlenek, az egyenesek meg a görbék, az óriások és a természetes tör- 
pék, a sokat mondóak, vagy akik semmit se, mint a normálisnak látszó elitje, 
vagy a plebszhez közelálló szerények, serények és nem azok, az elgondol- 
kodók és a soha semmit sem gondolók, hogy félreértés ne essék, akár egy 
párhuzamos dimenzióból is nézhessék ezt a levitáló űrhidat, ami e szavakból 
megmaradt a társadalmakba szerveződött emberiség javára, esetleges örö- 
mére, boldogulására, stb, stb... 


( részlet az Ami a gabonakörökből kimaradt című elírásból ) 





A légüres tér utáni tér 
megfoghatatlan a javából 
mint nem változó 
változó 


ha kiesik 
a tapintathatatlan látszatból 
a látens jövő 
a kiélesedő homályából 
lehet látni 
de 
nem önmagát mutatja 


HA MAJD ÖSSZEMÉRED, SEMMI SEM LÁTHATÓ A BELSEJÉBEN. 





Hiányzik, 
van valami, 
ami rettenetesen hiányzik, 
ha önmagunk hibázik, 
ott a lényeg hiányzik, 
fájdalmasan hiányzik, 
a lényegnek fáj, 
ha hibázik, 
ha önmagunkból hiányzik. 


Kérem azt, hogy feltartott kézzel menjenek félre! 





volt nekem egy délibábom 
összkomfort nélküli 
hortobágy 


azt mondta 
hogy visszajön 
és 
nem csal meg többé 


soha 
már 





Azt mondja egy gyerekkori barátom, mondjuk inkább pajtásom, akit már 
ezer éve -szó szerint ezer éve- nem láttam, hogy olyan kapcsolatai, összeköt- 
tetései, viszonylatai vannak külföldön is, és e kis hazában, hogy azt hallotta: 
nem lesz világvége, és ezt totál biztos forrásból tudja s nem csak az angol 
tudósok jóvoltából, akik szintén mindent előre látnak, és nem negatívak, 
mint ahogy az ő hírforrásai sem azok, szóval ők is azt mondják, hogy nem 
lesz világvége, amit sokan firtatnak, és már sokan előre láttak, megjósoltak, 
meghatározták az esemény időpontját, és szó szerint a világvégéről beszél- 
tek, de nem eszelősen, hanem szép nyugodtan, választékos nyelven, elegán- 
san, néha persze felsőbbrendűen, talán nagyképűen, mintha be lennének 
drogozva, ami, mintha a belső látszatból fakadna, mert felületesen nem 
lehet ilyet mondani, azt kell tudni mondani, hogy mi igazat szeretünk mon- 
dani, mert az méltó az emberhez, nem pedig a hazugság, ami, mindent 
összeráz, és kaotikussá tesz, totál összezavar és zombivá silányíja az embert, 
aki, mint a partra vetett hal nagyon szépen vergődik, azzal a remek tudattal, 
felismeréssel és bizonyosággal, hogy a világvége nagy valószínűséggel örökre 
elmarad... 


AZ ESETHEZ NEM TARTOZIK NÉMASÁGI FOGADALOM KISAJÁTÍTÁS. 





komoly emberek 
komolynak érzik magukat 
miközben 
komolytalannak tűnnek 
pedig még 
viccből sem 
érintkeznek 
komolyan 


MEGRÁZÓ EZT NEM LÁTNI, VAGY ÉPPENSÉGGEL ELNÉZNI. 





A mondanivaló nélküli világ 
imádja a mondanivaló nélküli mondanivalót. 


(ez már babám a szubmélység) 

